בית המשפט קבע: הרש"פ אחראית לפיגועי אש"ף, חמאס והג'יהאד האיסלאמי. נשיא הרשות אבו מאזן (צילום: Gettyimages )

בית המשפט המחוזי בירושלים קיבל היום (ב') החלטה תקדימית ופסק כי הרשות הפלסטינית אחראית לפיגועים שבוצעו על ידי ארגוני הטרור כמו אש"ף הג'יהאד האיסלמי . בפיגועים אלו נרצחו 34 ישראלים ונפצעו שבעה נוספים.

מדובר בפסק דין ב-17 תביעות נזיקין שהגיש ארגון "שורת הדין" בשם נפגעי פיגועי טרור בתחילת שנות האלפיים, בהם הלינץ' ברמאללה, הפיגוע במדרחוב בן יהודה ופיגוע החדירה לבית משפחת גביש בליל הסדר.

סך הפיצויים בכל התביעות עומד על כמיליארד שקלים. פסק הדין היום קובע כי הרשות הפלסטינית אחראית לפיגועים וכי ניתן יהיה לתבוע אותה לשלם פיצויים, אך הסכום המדויק ייקבע בהמשך.

ואדים נורז'יץ ויוסי אברהמי, קורבנות הלינץ' ברמאללה (צילום רפרודוקציה: רויטרס)

הדיונים בחלק מהתביעות נמשכו כעשרים שנה, והתביעות אוחדו לבסוף לתיק אחד בשל תקדימיות הנושא. ההחלטה תקדימית מכיוון שעד כה בתי המשפט הישראלים הטילו אחריות על הרשות הפלסטינית על פיגועים שביצעו עובדיה, וכעת בית המשפט מטיל אחריות גם על פיגועים שביצעו ארגוני טרור בשל סיוע כספי ואספקת אמצעי לחימה לביצוע הפיגועים, והן בשל תמיכה אידאולוגית וכספית במשפחות המחבלים המתאבדים ובאסירים הפלסטינים.

בין התיקים שנידונו במסגרת התביעה היו הטבח במשפחת גביש שבו נהרגו שני הורים, סבא, ונכד בביתם שבאלון מורה בפסח 2002; רצח בני הזוג דיקשטיין ובנם הקטן במארב ירי בדרום הר חברון; פיגוע ההתאבדות בצומת מגידו בו נהרגו 17 בני אדם, ופיגועים רבים נוספים. כמו כן, תביעתו של נעמאן שראקיה שנחשד על ידי הרשות הפלסטינית כמי ששיתף פעולה עם ישראל, נחטף ועונה על ידה בגין זאת, וכן תביעתם של כ-60 מורי דרך שפרנסתם נפגעה קשות במהלך השנים 2004-2000 בגין מתקפת פיגועי האינתיפאדה השנייה.

שער "ידיעות אחרונות" על רצח בני הזוג דיקשטיין ובנם הקטן (צילום: ארכיון "ידיעות אחרונות")

במהלך השנים נקבעו בהקשר לתיקים אלו קביעות תקדימיות, בין השאר כי הרשות הפלסטינית אינה מדינה ואין לה חסינות ריבונית, ועל כן ניתנת לתביעה אזרחית בישראל. בשלביו הראשונים של התיק עוקלו כספים בגובה של 64 מיליוני שקלים שמשרד האוצר מחזיק בידו עבור הרשות הפלסטינית, לטובת משפחת נורז'יץ.

זהו פסק הדין האחרון של השופט משה דרורי, סגן נשיא בית המשפט המחוזי בירושלים, שכתב על אחריות הרשות הפלסטינית: "אש"ף, הרש"פ, ערפאת, אבו מאזן וכן בכירים נוספים כמו מרואן ברגותי, כולם חתרו למטרה אחת: הרג יהודים וישראלים ופגיעה במדינת ישראל".

"הדרכים לכך היו רבות, הן באידיאולוגיה ובתכנון של הפיגועים, כולל אספקת אמל"ח ותמיכה כספית, והן – ולכך משמעות משפטית לעניין דיני האשרור – בפעולות שנקטו הרש"פ, אש"ף ומנהיגיהם כולל שיבוץ שמם של המפגעים באתרי שאהידים, עריכת טקסים של הרש"פ לזכרם של השאהידים ולשחרורם של האסירים המפגעים, הכרזות של מנהיגי הרש"פ ערפאת ואבו מאזן כי כל האסירים נשלחו 'על ידינו', מימון האסירים עד היום, תמיכה במשפחת האסירים, העלאת אסירים בדרגות צבאיות במהלך תקופות המאסר שלהם, כאשר פועל יוצא מכך הוא עלייה משמעותית בשכרם, מתן הטבות כלכליות למשפחות השאהידים ועוד".

עו"ד ניצנה דרשן לייטנר

יו"ר ארגון שורת הדין ניצנה דרשן לייטנר, שניהלה את התיקים יחד עם עו"ד רועי כוכבי, עו"ד אבי סגל ועו"ד אבי גז, מסרה: "זהו ניצחון הסטורי. הטענה שלנו הייתה מלכתחילה שהרשות הפלסטינית היא ישות טרור המקדמת ומעודדת פיגועי טרור, ואכן בית המשפט מצא אותה אחראית לפיגועים שבוצעו לא רק על ידי עובדיה ופעיליה, כי אם גם על ידי ארגוני טרור כמו אש"ף, החמאס והג'יהאד האיסלאמי".

"זה מוכיח שהאינתיפאדה לא הייתה התקוממות עממית, אלא מלחמה מתכוננת ומכוונת נגד האוכלוסיה האזרחית בישראל. מה שערפאת לא הצליח להשיג באמצעות הסכמי אוסלו הוא ניסה להשיג דרך פיגועי התאבדות וירי. המטרה הפלשתינית הייתה רצח עם כנגד יהודים בישראל ועל כן עליה לשלם כעת", הוסיפה.